BCP ตรึงราคาน้ำมันรับวันสงกรานต์ 12 – 17 เม.ย. พร้อมสำรองเต็มคลังมั่นใจไม่ขาดตลาด
BCP ตรึงราคาน้ำมันรับวันสงกรานต์ 12 - 17 เม.ย. พร้อมสำรองเต็มคลังมั่นใจไม่ขาดตลาด
5 เม.ย. 2562

นายชัยวัฒน์ โควาวิสารัช ประธานเจ้าหน้าที่บริหารและกรรมการผู้จัดการใหญ่ บริษัท บางจาก คอร์ปอเรชั่น จำกัด (มหาชน) หรือ BCP เปิดเผยว่า ในช่วงเทศกาลสงกรานต์ปี 2562 นี้ เพื่อเป็นการส่งมอบความสุขให้กับคนไทยและลูกค้าของบางจากที่จัดต่อเนื่องทุกปี
ดังนั้น บริษัทจึงไม่ปรับขึ้นราคาน้ำมันในช่วงสงกรานต์ ระหว่างวันที่ 12-17 เมษายน 2562 รวม 6 วัน แม้ว่าราคาน้ำมันดิบในตลาดโลกจะปรับเพิ่มขึ้นก็ตาม และในขณะเดียวกัน จะลดราคาน้ำมันหากราคาน้ำมันดิบในตลาดโลกปรับตัวลดลง เพื่อเติมเต็มความสุขช่วยบรรเทาภาระค่าใช้จ่ายด้านการเดินทางให้คนไทยทีเดินทางท่องเที่ยว เยี่ยมเยียนครอบครัว และกลับภูมิลำเนาของตนเอง
รวมทั้งได้เตรียมสำรองน้ำมันทั้งที่สถานีบริการและคลังน้ำมันของบางจากฯ ทั่วทุกภูมิภาคในประเทศ พร้อมเพิ่มจำนวนรถขนส่ง เพื่อให้มั่นใจว่าจะรองรับความต้องการใช้น้ำมันในช่วงวันหยุดยาวนี้ และให้ประชาชนมีน้ำมันใช้อย่างเพียงพอและทั่วถึง
ทั้งนี้ บริษัทได้ร่วมกับกรมการขนส่งทางบก ในโครงการ “มิตรแท้นักเดินทาง ตรวจรถฟรี ขับขี่ปลอดภัย” ให้บริการตรวจเช็คสภาพรถฟรี 11 รายการ เพื่อเตรียมความพร้อมสภาพรถก่อนการเดินทาง และรณรงค์สร้างสำนึกขับขี่อย่างปลอดภัยในโครงการเมาไม่ขับ สร้างวินัยด้านการจราจร ป้องกันและลดการเกิดอุบัติเหตุ เพื่อเพิ่มความปลอดภัยต่อเพื่อนร่วมทางและรถบนท้องถนนด้วย